Illum, il-Kummissjoni Ewropea ddeċidiet li tirreġistra tliet inizjattivi taċ-ċittadini Ewropej ġodda: “Neqirdu l-korruzzjoni fl-Ewropa mill-għeruq, billi naqtgħu il-fondi lill-pajjiżi b'ġudikatura ineffiċjenti wara l-iskadenza”, “Azzjonijiet dwar l-Emerġenza Klimatika” u “Insalvaw in-naħal u l-bdiewa! Għal agrikoltura favur in-naħal għal ambjent san.” Il-Kummissjoni ddeċidiet ukoll li ma tirreġistrax inizjattiva taċ-ċittadini Ewropej imsejħa “Niżguraw il-konformità tal-Politika Kummerċjali Komuni mat-Trattati tal-UE u l-konformità mad-dritt internazzjonali” għax l-azzjonijiet mitluba huma għalkollox barra mill-setgħet tal-Kummissjoni biex taġixxi skont it-Trattati tal-UE. F'dan l-istadju tal-proċess il-Kummissjoni ma analizzatx is-sustanza tal-inizjattivi, iżda l-ammissibbiltà legali tagħhom biss. Jekk xi waħda mit-tliet inizjattivi rreġistrati tirċievi miljun dikjarazzjoni ta' appoġġ fi żmien sena mingħand tal-inqas seba' Stati Membri differenti, il-Kummissjoni tanalizzaha u tirreaġixxi għall-inizjattiva. Il-Kummissjoni tista' tiddeċiedi li ssegwi din it-talba jew le, u tagħżel x'tagħżel trid tispjega r-raġunament tagħha. 1. “Neqirdu l-korruzzjoni fl-Ewropa mill-għeruq, billi naqtgħu il-fondi lill-pajjiżi b'ġudikatura ineffiċjenti wara l-iskadenza” L-organizzaturi tal-inizjattiva jappellaw lill-Kummissjoni biex tagħti “mandat ta' skadenza sod ta' għaxar snin wara l-adeżjoni għal moratorju awtomatiku dwar ħlasijiet ta' fondi strutturali u ta' koeżjoni għal pajjiż li ssieħeb dan l-aħħar, sakemm il-mekkaniżmu ta' monitoraġġ jitneħħa mill-ġudikatura tagħhom.” Dawn iddikjaraw li “l-kodiċi legali preżenti tal-UE jippermetti interpretazzjoni mhux dovuta. F'ċerti kundizzjonijiet, il-korruzzjoni fost l-eliti politiċi f'pajjiżi li ssieħbu dan l-aħħar tista' tkun ta' benefiċċju għal pajjiżi oħra fl-Unjoni, u l-kunċett relattiv “temporanju” jiġi mġebbed b'mod indefinit. L-Istabbiliment ta' perjodu strett jevita motivazzjoni diretta u indiretta għall-korruzzjoni fl-Istati Membri tal-UE. […]” Skont it-Trattati tal-UE, il-Kummissjoni Ewropea tista' tieħu azzjoni legali fejn jidħlu r-regoli finanzjarji dwar il-baġit tal-UE. Għalhekk, il-Kummissjoni jidhrilha li l-inizjattiva hi legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fit-12 ta' Settembru 2019, u b'hekk jinbeda l-proċess ta' sena għall-ġbir tal-firem ta' appoġġ mill-organizzaturi tagħha. 2. “Azzjonijiet dwar l-Emerġenza Klimatika” L-organizzaturi tal-inizjattiva jappellaw lill-Kummissjoni “biex issaħħaħ l-azzjoni dwar l-emerġenza klimatika b'konformità mal-limitu ta' 1.5° ta' tisħin. Dan ifisser għanijiet klimatiċi aktar ambizzjużi u appoġġ finanzjarju għall-azzjoni klimatika.” B'mod partikolari, l-inizjattiva tiffoka fuq il-bżonn li l-UE “taġġusta l-għanijiet tagħha (NDC) skont il-Ftehim ta' Pariġi għal tnaqqis ta' 80 % fl-emissjonijiet tal-gassijiet serra sal-2030 biex jintlaħaq iż-0-nett sal-2035 u biex tiġi aġġustata kif xieraq il-leġiżlazzjoni Ewropea dwar il-klima.”L-inizjattiva tirreferi wkoll għall-implimentazzjoni tal-Aġġustament tal-Karbonju fil-Fruntieri tal-UE, tal-ftehimiet ta' kummerċ ħieles ma' pajjiżi sħab ibbażati fuq Tracker tal-Azzjoni Klimatika u materjali edukattivi mingħajr ħlas dwar l-effetti tat-tibdil fil-klima. Skont it-Trattati tal-UE, il-Kummissjoni Ewropea tista' tieħu azzjoni legali biex tippreżerva, tipproteġi u ttejjeb il-kwalità tal-ambjent kif ukoll fil-qasam tal-politika kummerċjali komuni. Għalhekk, il-Kummissjoni jidhrilha li l-inizjattiva hi legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fit-23 ta' Settembru 2019, u b'hekk jinbeda l-proċess ta' sena għall-ġbir tal-firem ta' appoġġ mill-organizzaturi tagħha. 3. “Insalvaw in-naħal u l-bdiewa! Għal agrikoltura favur in-naħal għal ambjent san.” L-organizzaturi ta' din l-inizjattiva jappellaw lill-Kummissjoni biex “tipproponi atti legali biex sal-2035 jitneħħew ftit ftit il-pestiċidi sintetiċi, ħalli titreġġa lura l-bijodiversità u jingħata appoġġ lill-bdiewa fit-tranżizzjoni.” B'mod aktar speċifiku, l-organizzaturi jridu “jeliminaw ftit ftit il-pestiċidi sintetiċi fl-agrikoltura tal-UE bi 80 % sal-2030, u jibdew mill-aktar perikolużi, biex jinħelsu mis-sintetiċi sal-2035; ireġġgħu lura l-ekosistemi naturali fiż-żoni agrikoli biex il-biedja ssir mezz għall-irkupru tal-bijodiversità; jirriformaw l-agrikoltura billi tingħata prijorità lill-biedja fuq skala żgħira, diversa u sostenibbli, b'appoġġ għal żieda malajr fil-prattika agroekoloġika u organika, u li tippermetti taħriġ u riċerka indipendenti mill-bdiewa fuq il-biedja tal-pestiċidji u mingħajr OMĠ.” Skont it-Trattati tal-UE, il-Kummissjoni Ewropea tista' tieħu azzjoni legali fil-qasam tal-politika agrikola komuni u s-suq intern kif ukoll miżuri fl-oqsma veterinarji u fitosanitarji. Għalhekk, il-Kummissjoni jidhrilha li l-inizjattiva hi legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fit-30 ta' Settembru 2019, u b'hekk jinbeda l-proċess ta' sena għall-ġbir tal-firem ta' appoġġ mill-organizzaturi tagħha. 4. “Niżguraw il-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” Illum il-Kummissjoni kkonkludiet li l-inizjattiva: “Niżguraw il-konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” hi inammissibbli legalment għax il-Kummissjoni m'għandhiex is-setgħat li taġixxi, kif stabbilit fit-Trattati tal-UE. L-inizjattiva tirreferi għar-“regolamentazzjoni tat-tranżazzjonijiet kummerċjali bl-entitajiet tal-Okkupanti bbażati jew li joperaw f'territorji okkupati li jżommu lill-prodotti li joriġinaw minn hemm milli jidħlu fis-suq tal-UE.” L-organizzaturi jappellaw lill-Kummissjoni biex “tipproponi atti legali biex tipprevjeni milli entitajiet legali tal-UE jimpurtaw prodotti li joriġinaw f'insedjamenti illegali f'territorji okkupati u l-esportazzjoni lejn territorji bħal dawn, biex tinżamm l-integrità tas-suq intern u biex ma tiġix aġevolata ż-żamma ta' sitwazzjonijiet illegali bħal dawn.” Att legali dwar dan is-suġġett jista' jiġi adottat biss abbażi tal-Artikolu 215 tat-Trattat dwar il-Funzjonament tal-Unjoni Ewropea, rigward il-miżuri restrittivi. Imma qabel ma jkun jista' jiġi adottat att legali ta' dan it-tip mill-Kunsill, jeħtieġ tittieħed deċiżjoni skont il-Politika Estera u tas-Sigurtà Komuni tal-UE li tippermetti l-interruzzjoni jew it-tnaqqis tar-relazzjonijiet ekonomiċi u finanzjarji ma' pajjiż terz. Il-Kummissjoni m'għandhiex is-setgħa legali li toħloq proposta għal Deċiżjoni bħal din. Din l-inizjattiva ma tissodisfax il-kundizzjonijiet legali għall-ammissibbiltà, u għalhekk il-Kummissjoni Ewropea ddeċidiet li ma tistax tirreġistraha. Skont ir-Regolament, Inizjattiva taċ-ċittadini Ewropej ma tistax tiġi rreġistrata jekk tkun għalkollox barra mill-qafas tas-setgħat tal-Kummissjoni li tressaq proposta għal att legali. Kuntest L-Inizjattivi taċ-ċittadini Ewropej ġew introdotti fit-Trattat ta' Lisbona, u ġew varati f'April 2012, mad-dħul fis-seħħ tar-Regolament dwar l-Inizjattiva taċ-ċittadini Ewropej, li jimplimenta d-dispożizzjonijiet tat-Trattati. Fl-2017, bħala parti mid-diskors tal-President Juncker dwar l-Istat tal-Unjoni, il-Kummissjoni Ewropea ressqet proposti għal riforma tal-Inizjattiva taċ-ċittadini Ewropej biex din issir aktar faċli għal min jużaha. F'Diċembru 2018, il-Parlament Ewropew u l-Kunsill qablu dwar ir-riforma u r-regoli riveduti se jibdew japplikaw mill-1 ta' Jannar 2020. Sadanittant, il-proċess ġie ssimplifikat u qed titħaddem pjattaforma kollaborattiva li toffri appoġġ lill-organizzaturi. Dan kollu għen biex l-Inizjattivi taċ-ċittadini rreġistrati jiżdiedu b'41 % (41 reġistrazzjoni fi żmien il-Kummissjoni Juncker meta mqabbel mad-29 tul ta' qabilha) u ġew rifjutati 70 % inqas (sitt inizjattivi taċ-ċittadini biss ma ġewx irreġistrati tul din il-Kummissjoni meta mqabbel mal-20 tul il-Kummissjoni ta' qabilha). Meta Inizjattiva taċ-ċittadini Ewropej tiġi rreġistrata formalment, miljun ċittadin minn mill-inqas seba' Stati Membri tal-UE jkunu jistgħu jistiednu lill-Kummissjoni Ewropea tipproponi att legali f'oqsma li l-Kummissjoni għandha s-setgħa tagħmel dan. Il-kundizzjonijiet tal-ammissibbiltà huma li l-azzjoni proposta ma tkunx barra mill-qafas tas-setgħat tal-Kummissjoni li tressaq proposta għal att legali, li ma tkunx abbużiva, frivola jew vessatorja u li ma tmurx kontra l-valuri tal-Unjoni. Għal Aktar Informazzjoni Ara t-test sħiħ tal-Inizjattivi taċ-ċittadini Ewropej proposti: · Neqirdu l-korruzzjoni fl-Ewropa mill-għeruq, billi naqtgħu il-fondi lill-pajjiżi b'ġudikatura ineffiċjenti wara l-iskadenza (disponibbli mit-12 ta' Settembru 2019) · Azzjonijiet dwar l-Emerġenza Klimatika (disponibbli mit-23 ta' Settembru 2019)* www.fridaysforfuture.org/ECI · Insalvaw in-naħal u l-bdiewa! Għal agrikoltura favur in-naħal għal ambjent san.” (disponibbli mit-30 ta' Settembru 2019) www.savebeesandfarmers.eu · “Niżguraw il-Konformità tal-Politika Kummerċjali Komuni mat-Trattati tal-UE u l-konformità mal-liġi internazzjonali” * L-ECIs li bħalissa qed jiġbru l-firem Is-sit web tal-ECI Ir-Regolament tal-ECI * Aġġornata fl-4 ta' Settembru 2019 [17:38]